་ཧ་གཱི་ཏ་ཀཾ་ཀ་ར་སུ་ཀལྤི་ཤྲདྡྷ་ཤ་ཀ་ཊོ་ནཱ་ཡ་ཀ་ར་ནཱ་བི་ཛ་ཧ་ར།
༄༅། །སཀྟོ་སྭ་མགྟི་དྭ་ཧ་གཱི་ཏ་ཀཾ་ཀ་ར་སུ་ཀལྤི་ཤྲདྡྷ་ཤ་ཀ་ཊོ་ནཱ་ཡ་ཀ་ར་ནཱ་བི་ཛ་ཧ་ར།
༄༅། །ཞེན་པ་རང་གྲོལ་གྱི་ལྷུག་པར་བརྗོད་པའི་གཏམ་སྐལ་བཟང་དད་པའི་ཤིང་རྟ་འདྲེན་བྱེད་ཞེས་བྱ་བ་བཞུགས་སོ། །
ཤྲཱི་ཡ་སེ་སྟུ། རིག་གནས་ཀུན་གྱི་ངོ་མཚར་བལྟ་བ་དང་། །ལེགས་བཤད་དགའ་སྟོན་འགྱེད་ལ་གུས་པའི་བློ། །དམན་པའི་སྤྱོད་ལས་གྲོལ་བའི་རྟོགས་བརྗོད་ཕྲེང། །མཆོག་ཏུ་དང་བ་རྣམས་ཀྱིས་བསྟེན་བྱ་ཡིན། །གང་ཡང་འདི་ན་ཐོག་མཐའ་དབུས་སྤངས་དྲི་བྲལ་གདོད་མའི་དབྱིངས་ལས་མ་གཡོས་(ཐོག་མར་ཨཱ་ཡིག་རྣམ་ཀུན་འགོད། །ནནྡ་བདེ་སྟོང་དགའ་བཞིའི་དབྱིངས། །མུཀྟ་ཡེ་ནས་གྲོལ་བ་སྟེ། །ཝ་ར་མཆོག་ཏུ་མི་འགྱུར་བའོ། །ཨཱ་ནནྟ་མུཀྟ་ཝ་ར། །སཱདྷུཿ)རྟག་པར་གནས། །དཔལ་ལྡན་ཀུན་གཞིའི་ཞིང་ས་ལས་འཐོན་འགྲོ་ཀུན་དགའ་བསྐྱེད་ཚུལ་ཁྲིམས་གསར་པའི་འདབ་སྟོང་ཅན། །འཇིག་རྟེན་ལས་སྣང་ཉོན་མོངས་འདམ་རྫབ་འཆིང་བ་ལས་གྲོལ་མཆོག་ཏུ་ངེས་འབྱུང་ཆེར་ལྡན་པ། །བློ་གསལ་འདུས་པའི་རྒྱ་མཚོའི་དབུས་དེར་མདོ་དང་རྒྱུད་སྡེའི་ངེས་གསང་འཆད་མཁས་བསྔགས་པར་འོས། །མང་ཐོས་གསུང་རབ་ཀུན་གྱི་ཁུར་ལྕི་བ། །རྣམ་དཔྱོད་རབ་དགའི་མྱོས་བུམ་ཆེར་མཐོ་ཞིང། །འཁོར་ཚོགས་སྲེད་པའི་ཞགས་ལས་གྲོལ་བྱེད་པའི། །བརྩེ་ལྡན་གཉིས་འཐུང་མཆོག་གིས་དགེ་བྱས་བཞིན། །རང་རང་ངོ་བོའི་ཆོས་ཀུན་གསལ་བ་དང། །རྣམ་མང་ཐ་སྙད་འཆད་ལ་དགའ་དང་བཅས། །ཟབ་ལམ་རེ་རེ་ཡིས་ཀྱང་གྲོལ་བ་སྟེར། །གསལ་བའི་སྤོབས་པ་མཆོག་ཀྱང་རྙེད་པ་ལགས། །དམ་པ་ཀུན་གྱི་གསུང་གི་རྔ་བོ་ཆེ། །སྐལ་བཟང་རབ་དགའི་དབྱུག་གུས་བསྐུལ་བ་ལས། །ཞེན་པ་རང་གྲོལ་མཆོག་གིས་བརྗོད་པའི་གཏམ། །གང་གིས་ཐོས་པ་དོན་དང་བཅས་པར་འགྱུར། །འདིར་འཁོར་བའི་དབྱིངས་ལས་ཡོངས་སུ་མ་བརྒལ་བའི་བདག་ཅག་སོ་སོ་སྐྱེ་བོའི་རང་མཚང་གི་ཆ། བརྫུན་སྒྲིབ་དང་བྲལ་བའི་བརྗོད་པའི་སྒོ་ཅུང་ཟད་གླེང་བ་ནི། དེའང་ཐོག་མ་མེད་པའི་དུས་སྔོན་གྱི་སྐྱེས་པའི་རབས་ཀྱི་ཕྲེང་བ་རྣམས་སུ། ཉམ་ང་བའི་འཁོར་བའི་རྒྱ་མཚོ་ཀུན་རྟོག་གི་རླབས་བརྒྱ་ཀུན་ཏུ་འཁྲུགས་པ། དུག་གསུམ་གྱི་ཀློང་དང། ལས་ཀྱི་ཆུ་སྲིན་གྱིས་གཏམས་ཤིང། ཉེ་བར་ལེན་པའི་ཕུང་པོའི་རྟ་གདོང་གིས་ཡོངས་སུ་བསྐོར་བའི་ནང་དུ་བྱིང་བའི་གནས་ཚུལ་གྱི་ཆ་ཤས་མ་ལུས་པ་ནི་སྒྲིབ་མེད་གཟིགས་པའི་ཡེ་ཤེས་ཀྱི་སྤྱོད་ཡུལ་ཅན་དག་གིས་ཇི་ལྟ་ཇི་སྙེད་དུ་མཁྱེན་པ་ལས། བདག་ལྟའི་སེམས་ཅན་མ་རིག་པ་སྟུག་པོའི་མུན་པའི་ཁུང་བུར་གནས་པའི་རང་རྒྱུད་པ་དག་གིས། བླུན་མོས་ཁྱོ་ངོ་མི་མཚོན་པ་བཞིན་དཔག་པར་མི་ནུས་པས། མི་ཆོས་བླ་མ་དང་འབྲེལ་བའི་ཉེས་ལྟུང་གི་ལས་མི་བཟད་པ་ཅིའི་ཕྱིར་ལྷུར་ལེན། ཤེས་ལྡན་དག །ཐོག་མ་མེད་པའི་འཁོར་བ་ནས་བསགས་པའི་ལས་ཉོན་གྱི་ཁུར་ཅུང་ཟད་ཀྱང་མ་བྲི་བར། ཆོས་ལ་བརྟེན་པའི་ལས་སྒྲིབ་འབད་དེ་སྒྲུབ་པ་ནི་གཉེན་པོའི་སྨན་དུག་ཏུ་འགྱུར་བ་དང་ཅིས་ཏེ་མི་མཚུངས། འོན་ཀྱང་འདིར་ཕ་མའི་ཉེར་ལེན་གྱིས་སྐྱེ་བ་ཡོངས་སུ་གཟུང་བ། གཞོན་ནུའི་ཀུན་སྤྱོད་ད་ལྟའི་ཡིད་ཤེས་ལ་གསལ་བ། བསྟན་རིམ་རྣམས་ལ་ཞུགས་ཏེ་བསླབ་པའི་གནས་རྗེས་སུ་ནོས་པ། ཐོས་པའི་རྩོལ་བས་སྔར་གོམས་པའི་བག་ཆགས་ཀྱི་མཐུ་ཅུང་ཟད་སད་པ། བསམ་པ་ལས་བྱུང་བའི་ཤེས་རབ་ཀྱི་སྒོ་ངང་གིས་བྱེ་བ། རྒྱུད་མ་ལུས་པའི་རྡོ་རྗེའི་གནས་དབང་དོན་ལྷན་ཅིག་སྐྱེས་པའི་ཡེ་ཤེས་ཉེ་བར་སྩལ་ནས། དེ་ཉིད་སྔ་ཕྱིར་བར་གསུམ་དུ་མནོས་པའི་ཁྲིད་ཚུལ་བརྒྱ་རྩ་བརྒྱད་ཀྱིས་སརྒར་(གོ་རིམས)ཕྱེས་ཏེ་རང་གཞན་གྱི་རེ་བ་ཡིད་བཞིན་དུ་བསྐོང་བའི་ལས་སྣང་གི་འཆར་ཚུལ་སྒྲོ་སྐུར་དང་བྲལ་བ། ཡུན་རིང་དུ་འགྲོགས་པའི་གྲོགས་དག་དཔང་དུ་གྱུར་བ་ཆེ་ལོང་ཙམ་ཞིག་སྨོས་ན། སྔོན་གྱི་དགེ་བའི་བཤེས་གཉེན་བཀའ་གདམས་པ་དག་གི་གསུང་བསྒྲོས་ན། སྔ་མ་གང་བྱས་རང་གི་ལུས་ལ་ལྟོས། །ཕྱི་མ་གར་འགྲོ་རང་གི་སེམས་ལ་དྲིས། །ཞེས་གསུངས་པ་འདི་གློ་བ་ལ་ལྗེན་པར་བྱུང་བས། དོན་དེ་ཉིད་ལ་བསམས་པ་ན། ད་ལྟ་དངོས་སུ་ཐོབ་ཅིང་མ་ཉམས་པའི་དལ་འབྱོར་འཁོར་ལོ་བཞི་(མཐུན་པའི་ཡུལ་གནས། སྐྱེས་བུ་དམ་པ་བསྟེན་པ། བདག་གི་ལེགས་སྤྱོད། སྔོན་བསགས་བསོད་ནམས།) (པཎྜིཏ་ཆོས་ཀྱི་ཉིད་བྱེད་རྒྱ་གར་ལ་ཡར་བྱོན་པའི་ལམ་གློ་བོ་ལ་བྱས། དེ་དུས་ད་ལྟའི་ཕ་མའི་ཁྱིམ་དུ་ཡུན་རིང་བཞུགས་སྐད།)ལྡན་གྱི་རྟེན་ཁྱད་པར་ཅན་འདིའི་རྒྱུ་དྲི་མ་མེད་པའི་ཚུལ་ཁྲིམས་ཀྱི་བརྟུལ་ཞུགས་ལ་ནན་ཏན་དུ་བགྱིད་པ་པོ་དེ་ཉིད་ཀྱི་སྨོན་ལམ་དག་པའི་ལེགས་བྱས་ཀྱིས་བསྐྲུན་ཏེ། འདིར་སྐྱེ་བ་ཡོངས་སུ་གཟུང་བའི་ཡུལ་ནི་མངའ་རིས་སྨད་ཀྱི་སའི་ལྗོངས། གཉག་སྟོན་ཤཱཀྱ་མུ་ནེའི་རིགས་བརྒྱུད་འཛིན་པའི། ཡབ་(ཚེ་དབང་བཟང་པོ)ཉིད་དགུང་ལོ་ལྔ་བཅུ་རྩ་བརྒྱད། ཡུམ་(སྒྲོལ་མ་འཛོམ)ཉི་ཤུ་རྩ་གཉིས་བཞེས་པའི་ཚེ་ལྷུམས་སུ་ཞུགས་པར་སྣང་ལ། སྐབས་དེར་སྐ་རགས་(ཏི་ཉུག་བོན་པོའི་ཡུལ་ཟེར)ནས་བྱང་སེམས་(པྲཛྙ་ཤྲཱི་བྷུ་ཏི། ཤེས་རབ་དཔལ་འབྱོར།)རིན་པོ་ཆེ་སྤྱན་དྲངས། རྒྱལ་བ་ཚེ་དཔག་ཏུ་མེད་པ་ལྷ་དགུའི་དཀྱིལ་འཁོར་དུ། མས་དབང་བསྐུར་བ་ལན་གྲངས་དཔག་ཏུ་མེད་པ་ནོས་པའི་མཐར། ནམ་ཞིག་མངལ་འཛིན་པའི་ཟླ་བ་རྫོགས་ནས། རབ་བྱུང་(ལོ་འདིའི་ཟླ་བ་དྲུག་པའི་ཚེས་ལྔ་ལ་པཎ་ཆེན་ཤཱཀྱ་མཆོག་ལྡན་གཤེགས།)ཞེས་པ་མེ་མོ་ཡོས་ཀྱི་ལོའི་ཧོར་ཟླ་བཅུ་པའི་ཚེས་ཉི་ཤུ་ལྔ། གཟའ་ལྷག་པ། སྐར་མ་མེ་བཞི། འཕྲོད་ཀུན་དགའ། སྦྱོར་བ་མཛའ་བོ་རྣམས་འཛོམ་པ་ལ། ཤག་མ་ཁང་རྙིང་པ་དེ་ཉིད་དུ་བདེ་བར་བཙས་ཞེས་གླེང་ལ། དུས་དེར་སྐྱེད་མོས་ཚལ་གྱི་ལྡུམ་ར་ན་མེ་ཏོག་རྒྱ་མེན་སུམ་ཐོག་རེ་རེ་ཞིང་ཡང་ཁ་དོག་མི་གཅིག་པ། ཐོག་སྟེང་མ་དེའི་ཟེའུ་འབྲུའི་དབུས་ན་འདབ་མ་ལྗང་སེར་རྒྱངས་ཀྱིས་འཐོན་པ་ཞིག་འཁྲུངས་པ། གསེར་ཁང་གི་རྟེན་རྣམས་ཀྱི་དྲུང་དུ་ཕུལ་བས། ཟླ་བ་ཕྱེད་ཙམ་གྱི་བར་དུ་མ་རྙིངས་པར་ཐུབ་པ་དེ་དུས་ཀྱི་སྐྱེ་བོ་ཀུན་ལ་མངོན་སུམ་དུ་གྱུར། དེ་ནས་ཟླ་བ་འགའ་ཞིག་ལོན་པ་ན། རྭ་སྟོན་(གུ་ཎ་ཤྲཱི་བྷ་དྲ། ཡོན་ཏན་དཔལ་བཟང་།)ཆོས་རྗེའི་དྲུང་དུ་མིང་ཞུ་བ་ལ་ཕྱིན་པས། བྱིས་པ་འདི་(འདི་ལ་དགོངས་ནས་མཁན་ཆེན་རིན་པོ་ཆེས་གནང་བའི་ཕྱག་རྟགས་སུ། འགྲོ་ཀུན་སྲིད་པའི་མཚོ་ལས་སྒྲོལ་མཛད་མ། །ཉིད་ལ་རྣམ་སྣང་ཆེན་པོས་བསྟོད་པའི་ཚོགས། །ཇི་སྙེད་འབུམ་གྱི་བཟླས་བརྗོད་བགྱིས་པའི་མཐུས། །ལེགས་པར་འཁྲུངས་པ་གང་ཁྱོད་དགེ་གྱུར་ཅིག །ཅེས་གསུངས་སོ། །)སྒྲོལ་མ་འབུམ་ཐེར་བཙུགས་པའི་རྗེས་རང་ལ་སྐྱེས་བྱུང་བས་མིང་སྒྲོལ་མ་འབུམ་(ཏཱ་ར་ལཀྵ)དུ་ཐོགས། བཙུན་པའི་བག་ཆགས་བཟང་པོ་འདུག་པས་ཆོས་སྒོར་ཆུག་ཅེས་ལུང་བསྟན་གནང་ཞིང། སྔ་ཕྱིར་མ་དང་ལྷན་དུ་རྒྱལ་བ་ཚེ་དཔག་ཏུ་མེད་པ་ལྷ་དགུའི་དཀྱིལ་འཁོར་དུ་དབང་ལན་གྲངས་དུ་མ་དང། སྒྲོལ་མ་དཀར་མོ། རྟ་མགྲིན་ལྕགས་རལ་ཅན། ཕྱག་རྡོར་ཨུ་ཙརྱ་རྣམས་ཀྱི་བཀའ་ལུང་ཐོབ་ཟེར། དེ་ནས་ལོ་བཞི་ཙམ་གྱི་བར་དུ་བྱང་སེམས་རིན་པོ་ཆེས་བར་ཆད་ཀྱིས་མི་བརྫི་བར་བྱ་བའི་ཆེད་དུ་བཀའ་རྗེས་གནང་དུ་མ་གནང་བ་ཐོ་རེ་བ་དྲན། ཁྱད་པར་དྲུང་པ་ཆོས་རྗེ་(ཨཱ་ནནྡཱ་ཝ་རཱ་སིདྡྷི། ཀུན་དགའ་མཆོག་གྲུབ།)པས་ཐུགས་དམ་ཟབ་མོའི་སྐྱབས་འོག་ཏུ་གཡེལ་བ་མེད་པའི་བཀའ་དྲིན་སྩལ་ཞིང། སྐབས་སུ་ཚེ་དབང། སྒྲོལ་དཀར་གུར་མགོན་གྱི་བཀའ་བསྒོ་ཡང་ཡང་གནང། ལོ་བཞི་ཙམ་ལོན་པ་ན། ཕུ་ཕག་དགོན་པ་མཇལ་དུ་ཕྱིན་པའི་ལམ། བྱམས་གླིང་གི་མདུན་དུ་སླེབ་པ་ན། ཨ་ལི་ཨ་ལི་ཡིན་ཡིན་ཟེར་ཞིང། དགོན་པའི་གྲྭ་ཁང་རྣམས་མཐོང་བས་བག་ཆགས་སད་པའི་བློ་ཉམས་མང་པོ་བྱུང། དབུ་རྩེའི་ཐད་དུ་སླེབས་ནས་ཀྱང་། རྟ་ཐེན་ང་ལྟད་མོ་བལྟ་དགོས་པ་འདུག་བྱས་ཤིང། རྒྱུན་རིང་དུ་བསྡད་པ་ད་ལྟ་ཡང་གསལ་པོ་དྲན་གྱི་འདུག །ཕྱིས་བྱིས་པའི་དུས་ཡུལ་དུ་སྡོད་པའི་རིང་ལ། ཁྱེའུ་རྩེད་གྲོགས་མང་པོ་དང་བཅས་ཏེ་ཆོས་ཁྲི་བརྩིགས་པ་ལ་བསྡད་ནས། ཁོང་རྣམས་ཆོས་ཉན་གྱི་ཚུལ་དུ་བྱས། ངས་ཆོས་བཤད་པ་ཡིན། ཁྱེད་རྣམས་ཉོན་བྱས་པ་རྒྱུས་ཡོད་པའི་མི་ད་དུང་ཡང་ཡོད། དེ་དུས་ཀྱི་ཆོས་ཁྲི་ལའང་ཡུན་རིང་པོའི་བར་དུ་ང་རང་དང་དཔུན་(ཨ་ཇོ་ཚེ་རིང། ནུ་མོ་དཔལ། ནུ་བོ་གངས།)རྣམས་ཀྱིས་འཛིན་ཚུགས་བགྱིས། དེ་དག་གི་བར་སྐབས་རྣམས་སུ་ཡང་ཡང་གྲིབ་རྐྱེན་(དྲུང་བློ་བས་བྱད་གྲོལ་སོགས་ཧཱུཾ་ཧཱུཾ་ཕཊ་ཕཊ་མང་དུ་བྱས་ཀྱང་ཕན་བསྐྱེད་སྣ་ཅིག་ཀྱང་མ་བྱུང་ཅེས་ཨ་ཕྱི་ཟེར་རོ། །)ལ་བརྟེན་པའི་ན་བ་གློ་བུར་བ་དུ་མས་གཙེས་པས་ཉེར་ལེན་གྱིས་རྐྱེན་བྱས། ཡབ་ཡུམ་གྱིས་ཀྱང་ཆོས་སྒོར་འཇུག་པའི་མཐུན་རྐྱེན་ཡང་དག་པའི་བཀའ་དྲིན་སྩལ་ཏེ། ལོ་(རྟ་ལོ)དེ་ཉིད་ལ་སྐྱབས་གསུམ་(སློབ་དཔོན་དཔའ་བོའི)དང། ཕྱི་ལོ་(ལུག་ལོ)ས་གའི་དུས་ཆེན་(རྡོ་རྗེ་འཆང་གི་ཉེར་ལྔ་མཆོད)སྟེངས་སུ་ཡོངས་རྫོགས་དགེ་བསྙེན་གྱི་སྡོམ་པ་དྲུང་པ་ཆོས་རྗེ་པ་ལས་ཐོབ། སྐབས་དེར་མདོ་སྡེ་སྐྱེས་རབས་ལ་ཀློག་སྟར་བྱས་པས། ཚིག་ཕལ་ཆེར་བློ་ལ་ཟིན་ནས། ཇ་གྲལ་དུ་རྩོལ་མེད་དུ་བསྐྱར་བས། ན་ཚོད་ཕྲ་མོ་ལ་དེ་ལྟར་དུ་བྱུང་པས་ཡུམ་དགྱེས་ཆེས་ཏེ་ཐམས་ཅད་མ་བུ་ཡོད་པ་མང་པོ་ཡོད་དེ། ངའི་བུ་འདི་འདྲ་ཡོད་པ་སུ་ལ་ཡང་མེད། མངལ་དུ་ཆགས་པ་ནས་(སྔར་རང་རེའི་ཁྱིམ་དུ་ཡུན་རིངས་བཞུགས་པའི་པཎྜིཏ་དེ་གནས་ཚང་དགོས་ཟེར་བྱོན་པ་རྨིས་གསུངས)དེང་སང་གི་བར་གྱི་དགེ་མཚན་འདི་རྣམས་ལ་བལྟས་ན་གཞན་དང་མི་མཉམ་པ་ཅིག་ཡོང་ངེས་པ་ཡིན་གསུང་བའང་དྲན། དེ་ལོ་ཙོག་གེའི་ནད་ཡམས་འདུག་པས། ཨ་མས་མིང་སྲིང་ཀུན་ལ་བསྲུང་སྐུད་འདོགས་ཀྱི་འདུག་པའི། ང་རང་གི་སྒོས་སྐལ་དེ་རྩེད་མོའི་རྣམ་པས་ཁ་ཕྱེས་ནས་བལྟས་པས། སྲན་མ་(ནག་པོ)འབྲུ་དགུ་འདུག་པ་ཟོས་པས། དེ་ནུབ་མན་ཤིན་ཏུ་ན་བ་བྱུང་སྟེ། འཚོ་བྱེད་(འ་ཕ་གཞོན་ནུ་ཟེར)ཀྱིས་འཕུལ་སྨན་སྟོབས་བསྐྱེད་དེ་བྱིན་པས། འབྲུམ་བུ་ཤིན་ཏུ་མཐུག་པ་ཕྱིར་འཐོན། ལུས་ཀྱི་ཕྱི་ཐམས་ཅད་རྣག་ཏུ་སོང་བ། དེ་དང་གོས་འབྱར་ནས་གྱོན་མི་བཏུབ་པ་ལ། མོན་དར་གྱི་གཟན་བཅོས་ཏེ་ཤ་ལ་སྦྱར་བ་ན་ཡང། སྐབས་དེར་མ་བསལ་ན་ཤ་ལ་འབྱར་ཡོང་བ་ཙམ་བྱུང། དེར་མས་ལྷག་པར་བརྩེ་བས། ཉིན་མཚན་མེད་མ་བྲལ་བར་ནད་གཡོག་གནང། དུས་ཕྱིས་བསམ་པས་ངའི་ཨ་མ་དེས། དེ་དུས་ནད་གཡོག་རྐྱེན་དུ་འབྱོར་བ་གཅིག་པུ་བྱས་པའི་དྲིན་ཡང་འཁོར་བ་མེད། ང་གཅིག་པུ་ལ་བརྩེ་བར་མ་ཟད། སྤྱིར་ཡང་ཨ་མ་དེའི་དགེ་བློ་དང། རང་བཞིན་བཟང་ངན། གཏོང་བའི་སྒོ་གང་ལ་བསམས་ཀྱང། བུད་མེད་ཕལ་པ་ལས་འདས་པ་རང་གཅིག་གི་ཡིད་ཆེས་ཡང་ཡང་སྐྱེ་བ་བྱུང། སྐབས་དེར་དྲུང་པ་ཆོས་རྗེས་ཡང་ཡང་དུ་ཕེབས་པ་ན། སེམས་སྤྲོ་བ་དང་གུས་པ་ཆེན་པོ་སྐྱེས་ཏེ། མ་ལས་བླངས་པ་དང། ཐབས་མཁས་ཀྱི་འདུ་བྱས་ནས། ཉིན་རེ་བཞིན་གསོལ་ཇ་ཞུ་བ། སྐུ་ལ་འདུད་པ། ཐ་ན་ན་བཟའ་ལ་གནས་པའི་ས་རྡུལ་ཕྲ་མོ་སོགས་ཕྱིར་གསོལ་བ། རྒྱང་རིང་པོ་ནས་བསུ་བ། སྐྱེལ་བ་སོགས་གཞན་གྱིས་སློབ་པ་ལ་མ་བལྟོས་པར། རང་ཤར་དུ་བྱུང་བའི་ཀུན་ཏུ་སྤྱོད་པ་དེས་ཐུགས་ཕྲོགས་ཏེ། བྱིས་པ་ཁྱོད་ཆུང་ཆུང་ནས་དད་པ་ཆེ་ཞིང། ཆོས་ཀྱི་རིགས་སད་པ། ཤེས་རབ་དང་ལྡན་པ་ཅིག་འདུག་ཅེས་བསྔགས་པ་ཡང་ཡང་གནང་ཞིང། ངེད་ལ་ཇ་མང་པོ་རང་བྱིན་པའི་སྦྱིན་བདག་ཡིན་གསུང་བ་སོགས་དགྱེས་པའི་རྣམ་འགྱུར་མང་པོ་མཛད། དུས་དེར་ཡབ་ཡུམ་གྱི་ཕོ་བྲང་དེ་ཉིད་དུ་ཀློག་(དགེ་སློང་ཐུགས་རྗེ་དཔལ་མགོན་པས་བསླབ)སོགས་བསླབ་སྦྱངས་ཀྱི་གནས་ཕྲ་མོ་ཚེགས་མེད་དུ་ཤེས། ལོ་དྲུག་(སྤྲེའུ་ལོ)པ་ལ་སྡེ་པ་སྐུ་མཆེད་དྲུང་དུ་ལོ་གསར་ལ་མཇལ་དུ་ཕྱིན་པས། འཕྲལ་ཤེས་ཀྱི་ཚིག་(ཆོས་རྒྱལ་མ། མཚན་བརྗོད། འཆི་མེད་དཔལ་སྦྱིན་མ་རྣམས)རྣམས་བཞུགས་གྲལ་གྱི་དབུས་སུ་གཙང་སིང་བ། སྤོབས་པ་ཞུམ་པ་མེད་པར་གཟེངས་མཐོ་ཞིང་བརྗོད་པ་དག་པར་བཏོན་པས། དཔོན་པོ་རྒད་པོའི་བུ་འདི་ངོ་མཚར་ཆེ་གསུང་གཟེངས་བསྟོད་དང་བཅས་པའི་གནང་སྦྱིན་བསམ་གྱིས་མི་ཁྱབ་པ་སྩལ། དེ་ནས་ལོ་བདུན་(བྱ་ལོ)ལོན་པ་ཚེ། དྲུང་པ་ཆོས་རྗེའི་དྲུང་དུ་བཅོམ་ལྡན་འདས་གཤིན་རྗེ་གཤེད་དམར་པོ་ལྷ་ལྔའི་རྡུལ་ཚོན་གྱི་དཀྱིལ་འཁོར་དུ་བཅུག་ནས། རིགས་བརྟག་པའི་མེ་ཏོག་གཙོ་བོས་བཞེས་པའི་དབང་ལས། གསང་མཚན་དབུས་ཀྱི་ཞེ་སྡང་རྡོ་རྗེ་ལ་གྲས་ནས་གདགས་པར་མཛད་དེ། སྐྱེ་བ་འདི་ལ་སྔགས་ཀྱི་དཀྱིལ་འཁོར་དུ་ཞུགས་ཤིང། དབང་ནོད་པའི་ཐོག་མ་ཡང་འདི་ཡིན་ནོ། །དེ་ལོ་དགོན་པའི་(ཕུན་ཚོགས་བསམ་གཏན་གླིང་)དགེ་འདུན་རྣམས་ལ་ཞེན་པ་བཞི་བྲལ་གྱི་ཁྲིད་(ཡིག་ཆ་ཟར་བྱང་ཕུག་པ་ཀུན་དགའ་ལེགས་རིན་གྱི་སྟེང་ནས་གནངས།)གནང་བའི་ཞར་ལ་ཁྲིད་རར་ཞུགས་ཏེ་ཟླ་ཆོས་ཅིག་དམིགས་ཁྲིད་ཞིབ་པར་ཉན་པས། ཆོས་ཀྱི་རྐང་ཞེན་པས་མ་བཅིངས་པའི་ཆགས་མེད་དུ་འདུག་སྙམ་པའི་ཅིས་ཀྱང་དགོས་མེད་ཀྱི་བློ་རྩ་བྲལ། གང་ལའང་སྙིང་པོ་མི་འདུག་སྙམ་པའི་ཡིད་ཆེས། ཟེར་སྒྲ་ལ་མ་བལྟོས་པ་ནང་ནས་སྐྱེ་བ་བྱུང་སྟེ། ཕྱིས་ཁྲིད་གང་ཞུས་ཀྱང་ཆགས་མེད་ཀྱི་ངེས་འབྱུང་དེ་དུས་ལྟ་བུའི་རྔོ་ཐོགས་པ་གཏན་མ་བྱུང་ཞིང། བརྒྱུད་པའི་(དཔལ་ལྡན་ས་སྐྱ་ལ)ཕྱག་བཞེས་ཀྱི་སྲོལ་མི་འདུག་པ་མ་གཏོགས་དྲི་མེད་རིག་པའི་(བཀའ་བརྒྱུད་རིན་པོ་ཆེ་ལྟར་ན།)རང་འཚང་གྲུང་པོ་དེ་དུས་ནས་གཅེར་མཐོང་དུ་བྱུང་འདུག་སྟེ། ཡུན་རིང་པོའི་བར་དུ་ངོ་ཤེས་པ་དང་ངེས་ཤེས་སྐྱེས་པ་ནི་མ་བྱུང་མོད། ཕྱིས་ངོ་སྤྲོད་(ཕ་ཏྲེའོ)མཛུབ་བཙུགས་སུ་མཛད་པ་དག་གིས་(རྒྱ་སྒོམ)སྙེམས་མེད་དུ་སྟོན་པར་མཛད་པ་ན་ཡང། བསམས་པས་སྔར་གྱི་དེ་ཉིད་ལས་གསལ་བཞག་གི་བླང་དོར་སྤུ་རྩེ་ཙམ་ཡང་མི་འདུག་སྟེ། ཞེན་པ་བཞི་བྲལ་འདི་ཁྲིད་ཐོབ་པ་ཐམས་ཅད་ཀྱི་ཐོག་མ་ཡིན་ནོ། །འདིའི་རྩ་ཚིག།།ཚེ་འདི་ལ་ཞེན་ན་ཆོས་པ་མིན། །འཁོར་བ་ལ་ཞེན་ན་ངེས་འབྱུང་མིན། །བདག་དོན་ལ་ཞེན་ན་བྱང་སེམས་མིན། །འཛིན་པ་བྱུང་ན་བལྟ་བ་མིན། །ཞེས་པ་འདི་ཡང་ཡང་འགྲོ་འདུག་གི་སྐབས་ཀྱང་ལྷང་ལྷང་སྨྲས་པ་ད་ལྟའི་དྲན་ཡུལ་ན་ཡང་འདུག་ཅིང། ཨ་མ། སྤུན་ཟླ་ཐ་ན་བྲན་ཁོལ་ཚུན་གྱིའང་བློ